Az 1848 december 30-i pesti haditanács – mit sem tudva Perczel* móri vereségéről – már megszületésük pillanatában túlhaladott terveket fogadott el. Mikor kiderült, hogy ezek kivihetetlenek, Kossuth nem roppant össze, hanem meghozta egyik legférfiasabb és legnagyobb elhatározását: azt, hogy az Országos Honvédelmi Bizottmány és az országgyűlés költözzön át Debrecenbe, és ott szervezze meg a haza további védelmét. December 31-én Görgeynek* írt levelei tárgyilagosak, a tényekkel nyugodtan szembenézők, határozottak. December 31-ről három Görgeynek* szóló Kossuth-levél is fennmaradt. A most közlendő, reggel 9 órakor kelt levélben még nincs szó a fővárosok katonai kiürítéséről. A levelet ezúttal is a saját kezű eredeti alapján közöljük (HL 1848–1849 7/189.).