Kossuth 1849. január 27-én Csány Lászlót* nevezte ki erdélyi teljhatalmú országos biztossá, január 29-én pedig Henryk Dembiński* gróf altábornagyot a magyar főhadsereg főparancsnokává. Perczel az utóbbi ellen azonnal fellépett, de Kossuth ebben az esetben Dembiński* mellé állt, és Perczelnek távoznia kellett. Hadtestét Répásy* Mihály vezérőrnagy vette át. Perczel csak március elején jut újra parancsnoksághoz: a déli hadsereg élére kerül. Eltávolításáról furcsa hírek kezdtek terjedni Erdélyben is. Kossuth ezért tartotta szükségesnek, hogy az új erdélyi kormánybiztost értesítse a történtekről. Levelét a saját kezű kiegészítésekkel ellátott eredeti fogalmazvány alapján közöljük (OL H 2. OHB 1849 : 1328).