Kossuth március 14-én délelőtt még óvatosan, de határozottan fogalmazott. Ugyanaznap este, amikor a diétai ifjúság többezres tömegéhez szólt a Zöldfa fogadó erkélyéről, már egyértelműbben beszélt: megígérte a tömegnek, hogy az oldalán álló Batthyány Lajos* grófot mint kinevezett felelős magyar miniszterelnököt hozzák vissza Bécsből, mikor a feliratot átadó országgyűlési küldöttség visszatér.

Az ifjúság nemcsak Pozsonyban, Pesten is az utcára tódult a bécsi forradalom hírére. Március 15-én Petőfi* vezetésével kinyomatták a szabad sajtó első magyar termékeit, a Nemzeti dalt és a Tizenkét pontot, és kiszabadították Táncsics Mihályt* a politikai fogságból.

Az országgyűlési küldöttség tagjai ezen a napon utaztak Bécsbe a Ferenc Károly* gőzhajón. Céljuk az volt, hogy elérjék István nádor teljhatalmú helytartóvá való kinevezését, Batthyány miniszterelnöki megbízatását, és azt az ígéretet, hogy V. Ferdinánd* szentesít minden törvénycikket, amelyet az országgyűlés a nádor vezetésével megalkot. Kossuth megfogalmazta a feliratra adandó királyi választ is. Ezt akarták az uralkodóval aláíratni.

A „magyar argonautákat” százezres tömeg várta és ünnepelte Bécsben. Március 16-án egész nap, sőt a rá következő éjszakán is szivós alkudozások folytak a bécsi Hofburgban. Március 16-án éjfélkor úgy látszott, hogy sikerül az uralkodói leirat szövegét helybenhagyatni V. Ferdinánddal* és az Állami Konferenciával. Március 17-én azonban kiderült, hogy a leirat csak István nádor teljhatalmú helytartói kinevezését tartalmazza, és rá bízta, hogy a felelős minisztérium hatáskörére vonatkozó törvényjavaslatot terjessze majd fel „további elhatározás alá”. Ez a legfelsőbb kézirat súlyos tekintélyveszteséget jelentett volna mind a nádor, mind Kossuth és Batthyány számára. A pesti forradalom híre bizonyára belejátszott abba, hogy Kossuth és Batthyány végül rá tudta venni a nádort, hogy éljen teljhatalmával, és ő nevezze ki Batthyány Lajos* grófot miniszterelnökké. István nádor nemcsak ezt tette meg, hanem személyesen megszerezte ehhez a király jóváhagyását. Így sikerült a bécsi központosító-bürokrata klikk szivós ellenállása ellenére kivívni a legfontosabb célt: Batthyány miniszterelnöki kinevezését. Kossuth hazatérve megint csak a Zöldfa fogadó erkélyéről számolt be az út eredményéről. A beszédet a Nemzeti Újság 1848. március 17-i külön melléklete alapján közöljük.