Július első napjai gondokkal voltak terhesek. Látható volt, hogy a szerb felkelést nem lehet lecsillapítani, legfeljebb katonai erővel fellépni ellene. Ez azonban, mint láttuk, rengeteg szerbiai önkéntest vonzott a felkelők sorai közé. A Jellačićot* elítélő uralkodói megnyilatkozások ellenére a bán Horvátország teljes elszakítására és Magyarország megtámadására készült. A magyar minisztériumnak az osztrák kormánnyal is meg kellett küzdenie, mert a magyar ügyekben semmiféle illetékességgel nem rendelkező bécsi minisztérium a horvátok pártját fogta. Nem fejeződött még be a Habsburgok itáliai hadjárata sem. Kossuthot ráadásul Oroszországnak a havasalföldi román forradalommal szemben való föllépése is aggodalommal töltötte el. Ezért a Kossuth Hírlapjában cikkel áldozott a Magyarországot közvetlenül érintő orosz–moldvai–havasalföldi kérdésnek a lap 5. számában.