November közepén az Országos Honvédelmi Bizottmány felhozatott néhány zászlóaljat a déli hadszíntérről Görgey* seregének erősítésére. Görgey* serege ugyanis létszámában megfogyatkozott a szolgálati idejük letelte után hazainduló nemzetőr- és önkéntes zászlóaljak távozásával. Kossuth – feledve a Schwechatnál megfutamodó kaszások képét – szerette volna, ha Görgey* ezeket az alakulatokat is visszatartja seregében. A hadseregszervezés kérdésein kívül sok más kérdéssel is kellett Kossuthnak foglalkoznia. November 12-én szózatot intézett a felvidéki szlovákokhoz, megbízást adott Szalay Lászlónak, hogy igyekezzen felvenni a kapcsolatot az angol kormánnyal, sőt igyekezzen támogatást is szerezni. Állami kezelésbe vette a pesti fegyvergyárat, november 19-én pedig rendeletet adott ki a sebesültek és rokkantak jobb ellátása érdekében. Ez a kérdés a szabadságharc egész ideje alatt foglalkoztatta Kossuthot. 1848. november 19-i iratát az eredeti fogalmazvány alapján közöljük (OL H 2. OHB 1848 : 3285).