Az országgyűlés határozott lépésére a nádor meghátrált, szeptember 12-én megint Batthyányt jelölte ki miniszterelnöknek, és felkérte, hogy ügyvezető miniszterelnökként máris vegye át az ügyek intézését. Ezzel Kossuth pénzügyminiszteri tiszte megszűnt. A nyugtalanító helyzetben a pesti radikálisok azt kívánták, hogy Kossuth tegye félre alkotmányos aggályait, és legyen diktátor. A képviselőház szeptember 16-i drámai délutáni ülésén azonban a baloldal is arra szólította fel Batthyányt, hogy ne lépjen vissza a bécsi intrikák ellenére sem. Ennek a véleménynek adott hangot Kossuth is aznapi felszólalásaiban. Ezeket a Közlöny 1848. szeptember 19-i számából közöljük.