Kossuth átlátta, hogy a fővárosok védelmére minden irányból csapatokat kell összevonnia. Ezért a Bánságból is el akart vonni erőket. Vukovics Sebő* kormánybiztosnak küldött levele határozott utasításokat tartalmaz, Kiss Ernő* tábornok azonban csak a kért négy zászlóaljat indította Pest felé, a többivel folytatta sikertelen támadási kísérletét Pancsova ellen. A délvidéki – bácskai és bánsági – magyar csapatok csak január második felében kezdenek feljebb húzódni a Tisza középső szakaszának védelmére. Kossuth utasítását a saját kezű kiegészítésekkel ellátott fogalmazványból közöljük (OL H 2. OHB 1848 : 5999)