1848. december utolsó napjaiban csak Erdélyből jöttek jó hírek. Bem* december 23-án elfoglalta Dést, és jelentette, hogy 25-én már Kolozsvárt lesz. (Ezt Kossuth be is jelentette a képviselőházban.) Görgey* serege azonban a Dunántúlon tovább hátrált Buda felé. Vetter* tábornok nem volt hajlandó átvenni a fővezérséget Görgey* és Perczel fölött. Kossuth december 29-én újabb haditervet írt elő Görgeynek* – aki előző nap Bábolnánál egy utóvédi összecsapásban kínos vereséget szenvedett – és a komáromi várőrségnek. (Görgey* nem minden alap nélkül írja ezekről a levelekről: „Állandó nézetem az, hogy sem tartalmuk, sem formájuk nem méltó ahhoz az álláshoz, melyet az elnök úr mind az országban, mind a hadseregnél betölt.”) Kossuth Perczelnek is írt, és ismételten megütközésre buzdította; leghatározottabban december 29-i levelében. Ennek a levélnek eredetije nem maradt fenn. Szövegközlésünk alapja: Mészáros Károly:* Kossuth levelei a magyar szabadságharcz karvezéreivel 1848/ 49-ben. ( Ungvár, 1862. 38.).