# 67. Kossuth utasítása Szemere Bertalan országos biztosnak a támadó hadműveletekről+

Debrecen, 1849. március 2.

Barátom!

A 27-i nap végeredményével in ultima analysi* meg vagyok elégedve. A 28-i brilliáns nap volt, de nem volt eléggé használva a győzelem, ha használja a vezér, most Gyöngyös táján álltok.

De a Poroszló felé való retiráda borzasztó schnitzer*. – Retiráda győzelem után! Nekünk terrénumot kell nyerni – Poroszlón, Füreden egy hét alatt éhenhalunk. Hiában írjátok, hogy teremtsek, Isten nem vagyok, e vidék meg nem bír, ha terrénumot nem nyerünk.

Megverve nem vagyunk, s Kassától Egerig feladtuk a terrénumot – így éhenveszünk.

Damjanich*, Vécsey* 12 000 ember legharciasabb sereggel hetek óta hiában vesztegel. Ezt nem tűrhetem, vagy alkalmazzátok felfelé, vagy leküldöm az elsőt a rácok ellen.

Szolnoktól Pestig nincs több 5000 embernél, Pest-Budán alig 3000, mint ellenetökben áll.

Írtam a főtábornoknak, hogy debouchíroztassa Damjanichot* 9000 emberrel Cibakházáról, Vécseyvel* tetessen demonstrációt Szolnok felé, maga pedig menjen előre.

Vagy segíti az ellen Szolnokot, s akkor ti veritek meg főerejét – vagy nem segíti, s Damjanich* győz. De ne retiráljatok, az Istenért, vesztett ütközet nélkül.

Az élelemről te diszponálj, innen a dolog messze esik. Rendelkezz Repeczkyvel*, Bónissal*.

A vegyes törvényszéknek* Füreden nincs helye. Ha Miskolcon nem lehet, tedd Kállóba, de már egyszer operáltass vele.

Előre! Előre! Szólj a tábornokokkal.