a brüsszeli kongresszus – Kossuth e napokban többször is említi ezt a valóságban nem létező kongresszust. Anglia és Franciaország akarta ezt összehívni az osztrák–piemonti megbékélés ügyében, de Schwarzenberg herceg osztrák miniszterelnök elfogadhatatlan előfeltételeket kötött ki. A piemontiak felmondták a fegyverszünetet, de március 23-án megsemmisítő vereséget szenvedtek Novaránál. Kossuth Klapkának szóló, ugyanaznap kelt levelében azt fejtegeti, hogy „a fővárosok sietett visszavételével” kellene befolyásolni a brüsszeli tanácskozásokat.