# 71. Kossuth levele feleségének a cibakházi támadás kezdetéről+

Cibakháza, 1849. március 16.

Kedves angyalom!

Szavamat tartom, mindennap írok*. Jókedvem van e derék sereg között. Itt híd van a Tiszán át, húszezer emberünk már általment. Meglátogattam a lágerben, gyönyörű látvány. Holnap vezéreink támadnak Nagykőrös felé. Ej, ha megverik a németet, be dicső dolog lesz; Damjanich* megígérte a 3. és 9. invincible* zászlóaljnak, hogy 24-én beviszi őket Pestre, én hát meghívtam e két zászlóaljat 25-ére ebédre Pestre. Sok vendéged lesz, vagy 2000.

Irántam ne aggódj. Szeretnék menni, de a vezérek nem akarják megengedni. Én hát itt maradok, innen a Tiszán, egypár battéria s elegendő fedezet őrsége alatt, aligha csak ágyúszót is fogok hallhatni. Sajnálom.

Csókollak ezerszer, kedves angyalom, ölelem kedveseimet.