Március végén a honvédsereg hadtestei megkezdték előnyomulásukat. A VII. hadtest Görgey* vezetésével a gyöngyösi úton indult meg; a kápolnai csatatéren csatlakozott hozzá az 1. hadtest (Klapka)*, a III. (Damjanich)* és a II. (Aulich)*. Kossuth március 26. óta a tiszafüredi táborban tartózkodott. Innen írta meg a hadifoglyok ügyére vonatkozó javaslatait az Országos Honvédelmi Bizottmánynak, felhasználva az alkalmat egyúttal, hogy a hadsereg engesztelhetetlen hangulatára hivatkozva intse az országgyűlést a március 25-i beszédben foglaltak szem előtt tartására. Kossuth levelét a részben saját kezű fogalmazvány alapján közöljük (OL H. 2. OHB 2849 : 4039)