A bácskai és bánsági csapatok felhozása sikerült, bár a bácskai sereget vezérei a döntő pillanatban cserbenhagyták. A felső-tiszai hadtest Klapka* ezredes parancsnoksága alatt január 22-én és 23-án visszaverte Schlik* gróf cs. kir. altábornagy hadtestének támadásait, és megtartotta a Tisza vonalát. Erdélyben Bem* Nagyszeben ellen indult, de vereséget szenvedett, és Déva felé szorult vissza. Perczel hadteste sikeres ellencsapással megállította Windisch-Grätz* Szolnok felé tapogatózó előnyomulását, Görgey* pedig hadtestével baj nélkül elérte a bányavárosok vidékét, és nagy ívben megkezdte visszacsatlakozását a többi magyar haderőhöz, hátulról fenyegetve Schlik* altábornagyot. Kossuthnak a tarcali és bodrogkeresztúri győzelem után Klapka* ezredeshez intézett levelét a saját kezű eredeti alapján közöljük (OL R 295. Klapka* György iratai. 1. cs. 3. tét. 1849. január. 31–32. fol.).