Valami győzelmecskét, édes Móricom – ezek a türelmetlen szavak bírták rá Perczelt, hogy másnap, december 30-án kellő felderítés nélkül és szükségtelenül csatába bonyolódjon Mórnál Jellačić egész hadtestével. Az ütközet súlyos magyar vereséggel végződött, és lehetetlenné tette, hogy Buda alatt döntő csatát vívjunk Windisch-Grätzcel. Perczel, aki nem volt hajlandó mozdulatait Görgeyével kellőképp egyeztetni, elkülönülten kezdte és vívta meg az ütközetet, és több mint kétezer foglyot vesztett.