Kossuth a táborból hazatérve november 9-én beszámolt tapasztalatairól a képviselőházban. Bizakodva beszélt a hadseregről, és személyesen állt jót a képviselőház előtt alig ismert Görgeyért*. Másnap reggel egy merénylet hozta izgalomba a közvéleményt. A Pesten tartózkodó Bem tábornok* szállásán megjelent egy galíciai fiatalember, Ksawery Kołodziejski*, és pisztollyal Bemre lőtt. Bemre nemcsak azért haragudtak a Lengyel Demokrata Társaság emberei (Wysockival* az élen), mert úgy gondolták, hogy az arisztokrata párthoz tartozik, hanem azért is, mert ellenezte az önálló nagy lengyel légió megalakítását. Wysocki* már a merénylet előtt megfenyegette Bemet, a merénylet után pedig megrágalmazta az öreg tábornokot. Kossuth, aki egyébként a szabadságharc során mindvégig a legjobb kapcsolatban volt Wysockival*, ezúttal Bem* mellé állt: Wysockit* Aradra küldte, a lengyel ifjak által nemzeti hősként ünnepelt Kołodziejski* ellen pedig eljárást indíttatott. Az intézkedés szövegét az eredeti tisztázat alapján közöljük (OL H 69. Igazságügy-minisztérium. Büntető törvénykezési osztály. IM 1848: 10 671).