Kossuth egyik legnehezebb feladata ezekben a napokban az volt, hogy válaszoljon Torontál vármegye megrázó feliratára. A megye attól tartott, nem alaptalanul, hogy a bánsági magyar haderő elvonulása után védtelenül marad, és minden eddigi vitéz helytállása ellenére is elpusztul, a szerb és román támadások áldozatául esik. A választ a Kossuth saját kezű hosszú kiegészítéseivel ellátott eredeti fogalmazvány alapján közöljük (OL H 2. OHB 1849:667.). A levél eredeti tisztázata is fennmaradt (OL H 147. Vegyes iratok. 9. doboz. Torontál megye iratai. 34–35.fol.).