Kossuth a népfelkelés szervezése során külön figyelmet fordított arra, hogy a lovasságot szaporítsa. Ezért fogadta el Rózsa Sándornak*, a híres betyárnak az ajánlkozását is – mint az előző iratból láthattuk. Rózsa Sándor csapata a déli hadszíntérre került, nem Csepel szigetére. November 9-én kitüntette magát a lagerdorfi ütközetben, de később (Ezeres Krassó vármegyei román falu feldúlása és kifosztása miatt) feloszlatják a csapatot; a Rózsa Sándornak* adott közbocsánatot azonban december 15-én megerősítik. Kossuth amnesztialevele Vörös Antal* másolatában maradt fenn (OL R 123. Vörös Antal* iratai. II. V. 1.b–262.).