Batthyány Lamberg* halálának hírére 1848. szeptember 29-én Bécsbe indult. Ugyanezen a napon Pákozdnál a magyar haderő megállította és visszaverte Jellačić* előnyomulási kísérletét Pest felé. Maga Kossuth is útnak indult szeptember 29-én délután, hogy eredeti terveinek megfelelően folytassa toborzó körútját. Ellenfelei megint csak Jellačić* elől való menekülésről beszéltek (még Pázmándy* Dénes is ezt írja Csánynak)*. Madarász* László szeptember 30-án, a pákozdi győzelem hírére levélben visszahívta Kossuthot Pestre. Kossuth mindennek ellenére folytatta útját. Első tájékoztatóját október 1-én küldte el a képviselőház elnökének. Az iratot az eredeti nyomán közöljük (OL H 2. OHB 1848:2396).