Az országgyűlés határozott hangú kívánatait István nádor vitte Bécsbe 1848. március 30-án reggel. Aznap este táviratilag Bécsbe rendelték Batthyányt, Széchenyit*, Deákot és Eötvöst. A Burgban rendezett tanácskozáson Ferenc Károly* főherceg elnökölt. Jelen volt a magyar minisztereken kívül Lajos főherceg*, Szőgyény* alkancellár és Bartal* György, a magyar udvari kancellária tanácsosa. Mind a miniszterek, mind Bartal* az országgyűlés határozatai mellett foglaltak állást, és az éjszaka folyamán István nádor, Széchenyi* és Eötvös meggyőzte (nem utolsósorban a fenyegető pesti hírekre hivatkozva) a makacsul ellenálló főhercegeket, és március 31-én megszületett az István nádorhoz intézett újabb királyi leirat, amely végre csaknem minden pontban elfogadta a magyar követeléseket. A leiratot az országgyűlés elegyes ülésén március 31-én este 6 órakor olvasták fel Pozsonyban. Az ezután következő kerületi ülésen az utolsó szónok Kossuth volt. Beszédét a Nemzeti Újság 1848. április 2-i számának melléklete alapján közöljük.