A képviselőház október 10-én Kossuth javaslatára elhatározta, hogy Móga* altábornagy magyar hadseregének a Lajtán túl is üldöznie kell Jellačić* visszavonuló haderejét. Csány László* kormánybiztos helyeselte ezt az el képzelést, de Móga* altábornagy (és a hozzá csatlakozó Pázmándy Dénes*) aggodalmaskodott, hogy benyomulás esetén a sereg vereséget szenvedhet. És mivel az osztrák birodalmi gyűlés és a bécsi központi választmány nem sietett Bécs alá behívni a magyar csapatokat, Kossuth október 13-án felemás választ adott Pázmándy* levelére – támadást javasolt, de kimondta azt is, hogy „nem érezhetjük magunkat hivatva segítségünket arra felerőszakolni, ki azt tőlünk elfogadni nem nyilatkozik”, és a hadművelet kimeneteléért Mógát és a biztosokat tette felelőssé. Részletesebben írt Kossuth Csánynak*. Mi ezt a OHB 1848: 1036 iktatószámú levelet közöljük az eredeti irat alapján (HL 1848–1849).