A kormány, melynek munkájába néhány napos várakozás után újra tevékenyen bekapcsolódott Kossuth is, már május 14-én kiküldte a frankfurti német birodalmi gyűlés mellé megbízottaknak Pázmándy* Dénest és Szalay Lászlót. A magyar megbízottak nemcsak hivatalos jelentéseket küldtek haza, hanem magánleveleket is. Kossuth, akit ezekben a napokban az önálló magyar külpolitika megteremtésének lehetőségei nagyon foglalkoztattak, Pázmándy* egyik levelére részletes választ küldött. A levélnek Kossuth titkárától, Vörös Antaltól* származó egykorú másolata nincs meg, ezért a Kossuth Lajos* összes művei sorozat 12. kötetéből (Kossuth Lajos az első magyar felelős minisztériumban. Bp. 1957. 236–238.) közöljük a szöveget.