A szerb mozgalom mellett a horvát helyzet jelentette a legnagyobb gondot a Batthyány-kormánynak. A miniszterelnök elkezdte a nemzetőrség komoly szervezését, majd május eleji bécsi útján elérte, hogy az uralkodó alárendelje a Magyarországon állomásozó sorkatonaságot a magyar hadügyminisztériumnak, hazahívja Mészáros Lázár* vezérőrnagyot az olaszországi hadszíntérről, és engedelmességre utasítsa Jellačićot*. Május közepén mégis kormányválság tört ki Pesten. A pesti radikális ifjak macskazenét adtak Lederer* báró lovassági tábornoknak és magyarországi főhadparancsnoknak, a macskazenét azonban véresen szétkergette a sorkatonaság. A radikálisok Nyáry Pál* és Kossuth vezetésével új kormányt szerettek volna kicsikarni. Kossuth néhány napig – betegségére hivatkozva – nem is vett részt a Batthyány-kormány munkájában. Ezekben a lázas napokban jelent meg Kossuth előfizetési felhívása újonnan induló napilapjára. Természetes, hogy a korszerű magyar újságírást megteremtő Kossuth gondolatainak terjesztésére sajtóorgánumhoz kívánt jutni. Nyomtatásban sok példányban terjesztett előfizetési felhívását is saját kezűleg fogalmazta meg (OL R 110. A Kossuth Hírlapjával kapcsolatos iratok).