Kossuth Pozsonyba érkezve kinevezte az új fővezért, az erre a posztra már október 11-én kiszemelt Görgey Artúr* vezérőrnagyot. Együtt dolgozták ki az ország védelmének új haditervét, és a honvédsereg megszervezését tartották legfontosabb feladatuknak. Kossuth eredetileg Perczelnek akarta átadni a főparancsnokságot, de az ozorai diadal után Görgey* mellett döntött. Személyes kapcsolatuk ekkor felhőtlenül jó volt. Ami a Trencsén felől az országba betörő Simunich* tábornok elleni hadműveleteket illette, ezekre vonatkozóan Kossuth még Görgey* hivatalba lépése előtt intézkedett. Kossuth november 1-én kelt levelét az eredeti tisztázatból közöljük (OL H 2. OHB 1848 : 2236).