Az osztrák támadás megindulásának hírére az eddig is sűrű Kossuth-Görgey* levélváltás még sűrűbbé vált. Kossuth azt remélte, hogy Görgey* a győri sáncokban összevonja hadát, és megállítja Windisch-Grätz* előnyomulását, sőt ügyes ellencsapásokkal komoly veszteséget okoz neki. A győri sáncokhoz azonban többször akkora erő kellett volna, mint amennyi a mesterségét csak most tanuló fiatal magyar fővezérnek rendelkezésére állt. Kossuth joggal hivatkozott rá, hogy az újonc csapatoktól támadásban jobb teljesítményt lehet várni, mint védekezésben vagy visszavonulásban, de nem vetett számot az ellenfél több mint kétszeres túlerejével. Ami pedig az erők összpontosítását illeti: éppen Kossuth utasítására történt meg novemberben az erők széthúzása. Az utasítást ezúttal is a saját kezűleg írt eredeti alapján közöljük (HL 1848–1849 5/554.).