Kossuth és Görgey* reménykedését, hogy a téli időjárás megakadályozza az osztrák támadást, a tények nem igazolták. Schlik* gróf altábornagy hadoszlopa december 6-án lépte át a határt a Duklai-szorosnál, és december 11-én elfoglalta Kassát; Simunich* altábornagy hadosztálya december 14-én indult meg, és december 16-án már Nagyszombatot is bevette; december 16-án pedig Windisch-Grätz* herceg is megindult a főhadsereggel Pozsony és Győr ellen. Kossuth politikai okokra hivatkozva kierőszakolta, hogy az eredeti elképzelés helyett (határmegfigyelés, és a zömnek Pozsonyban és Győrött ellencsapásra való együtt tartása) Görgey* a határ egész hosszában ossza el dandárait. Következésképp a jelentős túlerővel meginduló osztrák támadásra az egész vonalon vissza kellett húzódni. Kossuth Görgey* kérése ellenére egyébként ismételten beavatkozott katonai részletkérdésekbe is. Utasítását a saját kezű eredeti alapján közöljük (HL 1848–1849 5/443.).