Novemberben több kísérlet is történt a magyar–szerb megegyezésre. Vetter* tábornok november 25-én jelentette, hogy ezek a kísérletek meghiúsultak. Pedig a szorongató helyzet miatt az Országos Honvédelmi Bizottmány ezúttal jelentős engedményekre lett volna hajlandó. A kudarcot elsősorban az okozta, hogy az ajánlatot nem a megegyezésre hajló Stratimirovićnak*, hanem Rajačić* érseknek, az udvar bizalmi emberének tették meg. A visszautasítás után Kossuth elvesztette türelmét, és megint a kemény kéz politikájához akart folyamodni. Ezt mutatja 1848. november 30-án Vetter* tábornokhoz intézett utasítása is, melyet az eredeti fogalmazvány alapján közlünk (OL H 2. OHB 1848 : 4116).