A Batthyány-kormány, mint láttuk, az udvarnak a forrongó Ausztriából a békés Budára való költözését szorgalmazta. Ezért különösen kínos volt, hogy a magyar alkotmányra az esküt 1848. június 1-én csak nagy nehezen letevő cs. kir. 23. gyalogezred olasz legényei június 11-én este összetűztek az újonnan toborzott honvédekkel, és a mai budapesti Központi Városháza épületéből kilövöldöztek az utcára. A történtekről Batthyány távollétében Kossuth tájékoztatta a király melletti minisztert. Az iratot saját kezű fogalmazványa alapján közöljük (OL H 2. ME 1848:479.).