Görgey december 18-án, a Győr alá való visszavonulás előtt Mosonnál egy kisebb lovas összeütközésben visszavetette az ellenséget. A közhangulatot javító hírekre kiéhezett Kossuth ezt azonnal az ország tudomására hozta. Mivel Győrött néhány napi nyugalom állt be, Kossuth nem sürgette tovább a bánsági haderő felhozatalát. Elkészült viszont a terjedelmes felhívás az általános népfelkelésre, a „néptribun” Kossuth egyik legjellemzőbb megnyilatkozása. A kiáltványt a Közlöny 1848. december 25-i száma alapján közöljük.