Kossuth a táborból szinte mindennap írt néhány sort feleségének. Ezek a rövid, jó humorú levelek mind az eseményekről, mind magáról Kossuthról sokszor többet árulnak el, mint a hosszú hivatalos iratok. A Vetter* tervezte és vezette cibakházi támadás eseményeit Kossuth közvetlen közelről szemlélte. Nagy hatással volt rá a hadsereg kitartása és áldozatkészsége. A támadás az ítéletidőben téves felderítési adatok következtében hamvába halt, és Vettert* Damjanich* ellene való kíméletlen fellépése annyira felingerelte, hogy néhány nap után beteget jelentett. Kossuth a támadás megindulásakor még derűlátó hangon ir. Levelét Vörös Antal* másolata alapján közöljük (OL R 123. II. V. 1. b.–321 b.).