Görgey is Kossuthhoz hasonlóan „a becsületes kebel férfias nyíltságával minden utógondolat nélkül” állt készen az együttműködésre. Ezt az sem tudta beárnyékolni, hogy Görgey és Damjanich* hadseregei fölé március 8-án Vetter* Antal altábornagyot nevezték ki fővezérré. Március 9-én Görgey Debrecenbe ment, és személyesen tanácskozott Kossuthtal. Ugyanaznap tüntették ki a Magyar Katonai Érdemrend II. osztályával. Görgey érkezésekor Kossuth éppen neki írt levelet. Ezt a saját kezű eredeti alapján közöljük (HL 1848–1849 16/ 426.).