Az országgyűlést 1848. július 5-én nyitotta meg István nádor. Batthyány már másnap Bécsbe utazott, hogy megegyezést érjen el a horvát kérdésben – de hiába. A miniszterelnök visszatérése után, július 11-én került sor az országgyűlés első olyan ülésére, amelyen már érdembeni kérdésekkel is foglalkoztak. A délelőtti ülésen Kossuth terjesztette elő javaslatát a kormány nevében „katona és hitel megajánlására”. Erre a július 8-án, Batthyány távollétében tartott minisztertanács hatalmazta fel. A javaslat tárgyalása megelőzte a július 5-én elhangzott trónbeszédre adandó válaszfelirat vitáját. Kossuth ezúttal valóban betegen és a miniszteri és újságírói munkától holtfáradtan jelent meg a képviselőházban. Hatalmas beszédet mondott, melyet nemcsak emlegetni érdemes, hanem tüzetesen elolvasni is. A beszéd szövegét a kormány hivatalos lapjának, a Közlönynek 1848. július 12-i számából vettük át.