1848 őszén a földfoglaló parasztmozgalmak Békés vármegyében voltak a leghevesebbek. Mezőberényben a legelők miatti pereskedésbe belefáradt parasztok valóságos földreformot kíséreltek meg október elején; mozgalmuk egyik vezetőjét, Frey Ádámot* a bíróság ki is végezteti. November végén Orosházán forrósodott át a levegő. Kossuth, hogy a képviselőház liberális többségét megnyugtassa, kiáltvánnyal fordult a Békés vármegyei földfoglalókhoz. Vezetőjüket, Oláh Istvánt* a rögtönítélő bíróság december 17-én halálra ítélte és felakasztatta. Kossuth csillapítani akaró kiáltványát a saját kezűleg írt fogalmazvány alapján közöljük (OL H 2. OHB 1848: 4475.).