Jellačić a pákozdi vereség után háromnapi fegyverszünetet kötött a magyar csapatokkal. A három nap alatt a két seregnek helyben kellett volna maradnia, Jellačić azonban sietve elvonult Bécs felé. Bécsben Batthyány nem volt hajlandó Mailáth* helytartói kinevezését, illetve az országgyűlés elnapolásáról szóló legfelsőbb kéziratot ellenjegyezni, csak Vay* miniszterelnöki megbízatását írta alá. Vay* Batthyány lemondása után mégsem alakíthatott kormányt: Bécsben most már csakugyan Jellačićot nevezték ki minden Magyarországon és melléktartományaiban állomásozó fegyveres erő főparancsnokának. Kossuth eközben városról városra járt. Látni lehetett, hogy az ország népe hajlandó fegyvert fogni a haza megvédésére, és kiderült az is, hogy a kormány helyére lépő Országos Honvédelmi Bizottmány irányításával az ország törvényes intézményei is tovább működnek. Kossuth tehát indokolt derűlátással irhatott beszámolót útjáról a Honvédelmi Bizottmánynak. Ezt is az eredeti irat alapján közöljük (OL H 2. OHB 1848:2111).